SL Uradni list Evropske unije L 322/4

UREDBA SVETA (EU) 2015/2265

z dne 7. decembra 2015

o odprtju in zagotavljanju upravljanja avtonomnih tarifnih kvot Unije za nekatere ribiške proizvode v obdobju 2016–2018

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 31 Pogodbe,

ob upoštevanju predloga Evropske komisije,

ob upoštevanju naslednjega:

(1) Oskrba Unije z nekaterimi ribiškimi proizvodi je trenutno odvisna od uvoza iz tretjih držav. Da bi Unija zadovoljila porabo ribiških proizvodov, je v zadnjih 18 letih postala bolj odvisna od uvoza. Da ne bi bila ogrožena proizvodnja ribiških proizvodov v Uniji in da bi se zagotovila ustrezna oskrba predelovalne industrije v Uniji, bi bilo treba zmanjšati ali opustiti uvozne carinske dajatve za več ribiških proizvodov v okviru tarifnih kvot ustreznega obsega. Da bi se proizvajalcem v Uniji zagotovili enaki konkurenčni pogoji, bi bilo treba upoštevati tudi občutljivost posameznih ribiških proizvodov na trgu Unije.

(2) Z Uredbo Sveta (EU) št. 1220/2012 (1) se je odprlo in zagotovilo upravljanje avtonomnih tarifnih kvot Unije za nekatere ribiške proizvode v obdobju 2013–2015. Glede na to, da obdobje uporabe navedene uredbe poteče 31. decembra 2015, je pomembno, da bodo ustrezna pravila, ki jih ta vsebuje, predpisana za obdobje 2016–2018.

(3) Za vse uvoznike v Uniji bi moral biti zagotovljen enak in neprekinjen dostop do tarifnih kvot, določenih v tej uredbi, stopnje, določene za tarifne kvote, pa bi se morale neprekinjeno uporabljati za celoten uvoz zadevnih ribiških proizvodov v vse države članice do izčrpanja tarifnih kvot.

(4) Uredba Komisije (EGS) št. 2454/93 (2) določa sistem upravljanja tarifnih kvot, ki sledi kronološkemu vrstnemu redu datumov sprejema deklaracij za sprostitev v prosti promet. Tarifne kvote, odprte s to uredbo, bi morale Komisija in države članice upravljati v skladu z navedenim sistemom.

(5) Uporaba celovitega trgovinskega in gospodarskega sporazuma med Evropsko unijo in Kanado bo spremenila sedanji preferencialni dostop do trga Unije za škampe in kozice vrste Pandalus borealis, zajete v tarifni kvoti iz te uredbe. To kvoto bi bilo zato treba prilagoditi, da se zagotovi enaka raven preferencialne oskrbe trga Unije kot pred začetkom veljavnosti ali pred začasno uporabo navedenega sporazuma.

(6) Uporaba dodatnega protokola k sporazumu med Evropsko gospodarsko skupnostjo in Kraljevino Norveško, ki je bil sklenjen v pogajanjih, ki so potekala vzporedno s pogajanji o finančnem mehanizmu EGP za obdobje 2014–2021, bo spremenila sedanji preferencialni dostop do trga Unije za sled, zajet v dveh tarifnih kvotah iz te uredbe. Te kvote bi bilo zato treba prilagoditi, da se zagotovi enaka raven preferencialne oskrbe trga Unije kot pred začetkom veljavnosti ali pred začasno uporabo navedenega dodatnega protokola.

(7) Pomembno je, da se ribiško pridelovalni industriji zagotovi varnost oskrbe z ribiškimi surovinami, da se omogoči stalna rast in naložbe, najpomembnejše pa je, da se omogoči zamenjava opustitev s kvotami, ne da bi to učinkovalo na oskrbo. Zato je primerno, da se v zvezi z nekaterimi ribiškimi proizvodi, za katere so se uporabljale opustitve, določi sistem, ki pod določenimi pogoji sproži avtomatično povečanje tarifnih kvot, ki se uporabljajo.

(8) Zaradi zagotavljanja učinkovitosti skupnega upravljanja tarifnih kvot bi bilo treba državam članicam dovoliti, da iz višine tarifne kvote črpajo potrebne količine, ki ustrezajo njihovemu dejanskemu uvozu. Ker postopek upravljanja zahteva tesno sodelovanje med državami članicami in Komisijo, bi morala biti Komisija sposobna spremljati hitrost črpanja tarifnih kvot in o tem ustrezno obveščati države članice –

SPREJEL NASLEDNJO UREDBO:

Člen 1

Uvozne dajatve za proizvode iz Priloge se znižajo ali opustijo, in sicer v okviru tarifnih kvot, v skladu s stopnjami za posamezna obdobja in do višine, navedene v Prilogi.

Člen 2

S tarifnimi kvotami iz člena 1 te uredbe se upravlja v skladu s členi 308a, 308b in 308c(1) Uredbe (EGS) št. 2454/93.

Člen 3

1. Tarifna kvota, ki se uporablja pod zaporedno številko 09.2794 za škampe in kozice vrste Pandalus borealis in Pandalus montagui, kuhane in brez lupine, za predelavo, in je v Prilogi k tej uredbi določena na 30 000 ton na leto, se samodejno zmanjša na 7 000 ton na leto, in sicer od 1. januarja leta, ki sledi letu, v katerem celoviti gospodarski in trgovinski sporazum med Evropsko unijo in Kanado začne veljati ali se začasno uporablja, kar koli nastopi prej.

2. Tarifna kvota, ki se uporablja pod zaporedno številko 09.2788 za sled s težo, večjo od 100 g na kos, ali boki s težo, večjo od 80 g na kos, za predelavo, in je v Prilogi k tej uredbi določena na 17 500 ton na leto, se samodejno zmanjša na 12 000 ton na leto, in sicer dva meseca po tem, ko dodatni protokol k sporazumu med Evropsko gospodarsko skupnostjo in Kraljevino Norveško, ki je bil sklenjen v pogajanjih, ki so potekala vzporedno s pogajanji o finančnem mehanizmu EGP za obdobje 2014–2021, začne veljati ali se začasno uporablja, kar koli nastopi prej. Samodejno zmanjšanje pa se ne uporabi, kadar je razpoložljiva količina te tarifne kvote v določenem trenutku manjša ali enaka 12 000 ton.

3. Tarifna kvota, ki se uporablja pod zaporedno številko 09.2792 za sled, pripravljen z začimbami in/ali kisom, v slanici, konzerviran v sodih z vsaj 70 kg neto odcejene teže, za predelavo, in je v Prilogi k tej uredbi določena na 15 000 ton na leto, se samodejno zmanjša na 7 500 ton na leto, in sicer dva meseca po tem, ko dodatni protokol k sporazumu med Evropsko gospodarsko skupnostjo in Kraljevino Norveško, ki je bil sklenjen v pogajanjih, ki so potekala vzporedno s pogajanji o finančnem mehanizmu EGP za obdobje 2014–2021, začne veljati ali se začasno uporablja, kar koli nastopi prej. Samodejno zmanjšanje pa se ne uporabi, kadar je razpoložljiva količina te tarifne kvote v določenem trenutku manjša ali enaka 7 500 ton.

4. Komisija brez nepotrebnega odlašanja obvesti države članice, da so bili izpolnjeni pogoji iz odstavkov 1 do 3, in objavi informacije o novo veljavni tarifni kvoti v seriji C Uradnega lista Evropske unije.

Člen 4

1. Komisija brez nepotrebnega odlašanja ugotovi, če je v zvezi z ribiškim proizvodom, za katerega se v skladu s Prilogo uporablja ta člen, 30. septembra zadevnega koledarskega leta porabljenih 80 % letne tarifne kvote. V tem primeru se šteje, da se letna tarifna kvota iz Priloge avtomatično poviša za 20 %. Povišana letna tarifna kvota je tarifna kvota, ki se uporablja v zvezi s tem ribolovnim proizvodom za zadevno koledarsko leto.

2. Na zahtevo najmanj ene države članice in brez poseganja v odstavek 1 Komisija preveri, če je v zvezi z ribiškim proizvodom, za katerega se v skladu s Prilogo uporablja ta člen, pred 30. septembrom zadevnega koledarskega leta porabljenih 80 % letne tarifne kvote. V tem primeru se uporabi odstavek 1.

3. Komisija brez nepotrebnega odlašanja obvesti države članice, da so bili izpolnjeni pogoji iz odstavkov 1 ali 2, in objavi informacije o novo veljavni tarifni kvoti v seriji C Uradnega lista Evropske unije.

4. Nadaljnjih povišanj za zadevno koledarsko leto ni mogoče uporabiti za tarifno kvoto, povišano v skladu z odstavkom 1.

Člen 5

Komisija in carinski organi držav članic tesno sodelujejo, da zagotovijo ustrezno upravljanje in nadzor uporabe te uredbe.

Člen 6

Ta uredba začne veljati tretji dan po objavi v Uradnem listu Evropske unije.

Uporablja se od 1. januarja 2016 do 31. decembra 2018.

Ta uredba je v celoti zavezujoča in se neposredno uporablja v vseh državah članicah. V Bruslju, 7. decembra 2015 Za Svet Predsednica C. CAHEN

(1) Uredba Sveta (EU) št. 1220/2012 z dne 3. decembra 2012 o trgovinskih ukrepih za zagotovitev oskrbe predelovalcev Unije z nekaterimi ribiškimi proizvodi od leta 2013 do leta 2015, o spremembi uredb (ES) št. 104/2000 in (EU) št. 1344/2011 (UL L 349, 19.12.2012, str. 4).

(2) Uredba Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o carinskem zakoniku Skupnosti (UL L 253, 11.10.1993, str. 1).